b'\n_START_ARTICLE_\nSjimpanse\n_START_SECTION_\nBiologi\n_START_PARAGRAPH_\nSjimpansen kan bli opptil 30\xe2\x80\x9350\xc2\xa0kg tung, men betydelig mer i fangenskap. Hannen kan bli opptil 160 cm h\xc3\xb8y, mens hunnen blir opptil 130 cm.  Ansiktshuden kan v\xc3\xa6re lys eller m\xc3\xb8rk. Armlengden tilsvarer omkring halvparten av kroppslengden._NEWLINE_Sjimpansene trives i tett skog og lever i Vest- og Sentral-Afrika. Arten har relativt stor spredning og er utbredt i fire st\xc3\xb8rre populasjoner, nord for Kongofloden._NEWLINE_Sjimpansene lever sammen i flokker fra 2 til 80 individer. Flokkens revir er i skogsomr\xc3\xa5der p\xc3\xa5 mellom 10 og 50 km\xc2\xb2, mens det i mer \xc3\xa5pent terreng er p\xc3\xa5 mellom 200 og 400 km\xc2\xb2._NEWLINE_Sjimpansens svangerskap varer i sju m\xc3\xa5neder, og ungen blir brystf\xc3\xb8dd av moren i fire \xc3\xa5r. En unge kan bli hos moren i opptil ti \xc3\xa5r, men moren parer seg n\xc3\xa5r den yngste ungen er omtrent tre \xc3\xa5r gammel._NEWLINE_Sjimpansers levealder er opptil 40-45 \xc3\xa5r._NEWLINE_Sjimpanser spiser b\xc3\xa5de andre dyr, planter og frukter.\n_START_SECTION_\nAnnet\n_START_PARAGRAPH_\nSjimpanser ble tidligere ofte brukt som fors\xc3\xb8ksdyr, men dette har av etiske \xc3\xa5rsaker blitt mindre vanlig med \xc3\xa5rene. Sjimpansen Ham ble i s\xc3\xa5 m\xc3\xa5te f\xc3\xb8rste menneskelignende skapning i verdensrommet, da han den 31. januar 1961 ble skutt opp i en Mercury-kapsel fra Cape Canaveral i Florida, USA. Sjimpanser er ogs\xc3\xa5 sv\xc3\xa6rt vanlige \xc3\xa5 holde i fangenskap, spesielt i dyrehager. Det finnes blant annet flere i Norge._NEWLINE_Den mest kjente sjimpansen i Norge er trolig Julius, en sjimpanse som ble f\xc3\xb8dt i Kristiansand Dyrepark den 26. desember i 1979. Han ble avvist av moren og m\xc3\xa5tte hentes ut fra sjimpanseflokken og ales opp blant folk. NRK lagde en tv-serie p\xc3\xa5 tre episoder om Julius, som gikk som barne-TV i 1981. Etter dette ble Julius landskjent, og var i mange \xc3\xa5r dyreparkens st\xc3\xb8rste attraksjon. Julius ble tilbakef\xc3\xb8rt til flokken da han ble for stor og voldsom \xc3\xa5 holde privat. Som voksen ble han leder for hele sjimpanseflokken i parken.'